東望
作者：郭祥正
朝代：宋

paragraphs: 歷陽望姑熟，撫掌衣带隔。
却瞻天門山，落日一雙碧。
不如雲中鳥，自在鼓兩翼。
冠裳漫羈紲，髪綠今已白。
功名隨浮烟，所得乃祿食。
天兵下安南，獠穴須滅跡。
騰山吼豺虎，跨海轟霹靂。
殺氣暗南溟，萬古一洗滌。
借令伏波在，縮手定歎息。
男兒逢此時，弗往荷矛戟。
胡爲守文法，銖銖較朝夕。
終當解官去，大艦掛長蓆。
乘風捲雲濤，載月奏玉笛。
不作凌烟人，猶爲釣鼇客。
誰能對鄉關，跬步歸未得。